Feminister har den store lup fremme, når de leder efter krænkelser mod deres eget køn. Når de taler om mænd, er de knap så fintfølende.

Krænkelsesparatheden er stor hos et særligt udsnit af danske kvinder. De står klar, nat og dag, til at opspore det mindste tegn på sexisme (det, der i gamle dage hed mandschauvinisme).

I deres verden krænkes kvinder konstant af mænd, og krænkelserne kan være kamufleret som selv den høfligste kompliment eller en almindelig samtale. Derfor er de altid på vagt. Ingen hændelse er for lille til at betyde noget.